Я нэхъыбэр ди цIыхугъэт
«Спартак-Налшык» (Налшык) — «Урожай» (Краснодар) — 1:2 (0:1). Налшык. «Спартак» стадион. ФокIадэм и 2-м. ЦIыхуи 150-рэ еплъащ.
«Спартак-Налшыкым» япэ топыр къыхудагъэкI.
Судьяхэр Васильченкэ, Охрименкэ (тIури Мейкъуапэ щыщщ), Мирошник (Ставрополь).
«Спартак-Налшык: Щоджэн, Лелюкаев, Тебэрды (Дэхъу, 67), Белоусов, Хьэгъур, Михайлов (Ашу, 68), Iэпщацэ (Салахетдинов, 83), Шаваев, Мэшыкъуэ, Бацэ (Талабкэ, 87), Бажэ (90+4).
«Урожай»: Борискэ, Мурачёв, Бендзь, Джумаев, Абазэ, Пономарёв (Шереметов, 82), Нурисов, Къалмыкъ (Гугуев, 85), Сысуев (Азявин, 90+1), Воронкин (Соблыр, 71), Стуканов.
Топхэр дагъэкIащ: Бендзь, 34 (0:1). Мэшыкъуэм, 57 (1:1). Нурисовым, 68 (1:2).
Дагъуэ къыхуащIащ: Стукановым, Лелюкаевым, Ашум, Борискэ.
Къэбэрдей-Балъкъэрым и къалащхьэм вэсэмахуэ щекIуэкIа зэIущIэм «Спартак-Налшыкым» тIууэ зигуэшауэ щызэдэджэгуу фIэкIа пщIэнтэкъым. Краснодар къикIа хьэщIэхэм яхэтт ди лъахэгъу е ди щIыпIэм зыкъыщызыгъэлъэгъуа щIалэ зыбжанэ. Феплъыт фэри: гъуащхьэхъумэхэу Абазэ Астемыррэ Соблыр Астемыррэ ди лъэпкъэгъущ, Мурачёв Олег ди гупым зэрыхэтрэ куэд щIакъым; гъуащхьауэ Къалмыкъ Амур бахъсэндэсщ, премьер-лигэм хэт Мэхъэчкъалэ и «Анжи»-м бэджэнду къаритащ, Гугуев Магомеди илъэс зыбжанэ ди командэм тригъэкIуэдащ. Абыхэм къищынэмыщIауэ, «Урожай»-м щоджэгу Жылэ Ислъам. Арати, зыдэщIынур ямыщIэу къэнат «Спартак» стадионым къекIуэлIахэр.
Мыгъэрей зэхьэзэхуэм и пэщIэдзэ джэгугъуиплIыр «Спартак-Налшыкымрэ» «Урожай»-мрэ къанэ щымыIэу зэтехуэу ирагъэжьат икIи турнир таблицэм щызэгъунэгъут. Хэт дэнэ и деж и увыпIэми езыхэм зэхэгъэкIыжыну иджы Iэмал гъуэзэджэ ягъуэтат.
Джэгум и япэ дакъикъэхэр хэгъэрейхэм нэхъ тегушхуауэ ирагъэкIуэкIащ. Мызэ-мытIэу абыхэм Iэмал гъуэзэджэхэр яIащ бжыгъэр къызэIуахыну. АрщхьэкIэ сыт щыгъуи зы мащIэ дыдэкIэ я насыпыр къикIакъым. АпщондэхукIэ Краснодар къикIахэми я гур къызэрыгъуэтыжащ. Уеблэмэ, 25-нэ дакъикъэм абыхэм топ къытхудагъэкIыну яхузэфIэкIащ, ауэ абы и пэкIэ футбол хабзэр къызэпаудауэ къыщIэкIри, хабжакъым.
Апхэудэу щыт пэтми, «Урожай»-м бжыгъэр къызэIуихащ. Угловой къыхата иужькIэ краснодардэсхэм я капитан Бендзь Сергей щхьэкIэ топыр къытхудигъэкIащ.
Загъэпсэхуу къихьэжа иужькIэ, «Спартак-Налшыкыр» нэхъ ерыщыжу ебгъэрыкIуэ хъуащ. ЕтIуанэ дивизионым и «Ип-щэ» гупым и гъуащхьауэ нэхъыфI Мэшыкъуэ Хьэчим мыгувэу и етхуанэ топыр мы зэхьэзэхуэм щыдигъэкIащ икIи бжыгъэр зэхуэдэ ищIыжащ.
Ди жагъуэ зэрыхъущи, куэд дэмыкIыу хьэщIэхэр аргуэру япэ ищащ. «Спартак-Налшыкым» и гъуащхьэхъумэхэр «зэрыкIуэцIрыхуар» къигъэсэбэпри, Нурисовыр и закъуэу Щоджэн Борис къыбгъэдыхьащ. Топыр абы щхьэпридзри, Ильмир «Урожай»-м текIуэныгъэр къыхуихьащ.
Арати, ди щIалэхэр япэу къыщыхагъэщIащ Урысей Федерацэм футболымкIэ и етIуанэ дивизионым и «Ипщэ» гупым 2018 — 2019 гъэхэм щекIуэкI зэхьэзэхуэм. Абы и зэранкIэ ахэр турнир таблицэм и етхуанэ увыпIэм нэс къыщекIуэтэхащ.
Иджы щыгъуазэ фыхуэтщIынщ зи чэзу джэгугъуэм кърикIуа бжыгъэхэм: «Биолог-Новокубанск» (Прогресс) — «Академия» (Дон Iус Ростов) — 0:1, «Динамо-Ставрополь» (Ставрополь) — «Мэшыкъуэ-КМВ» (Псыхуабэ) — 0:2, «Черноморец» (Новороссийск) — «Краснодар-3» (Краснодар) — 7:0, СКА (Дон Iус Ростов) — «Волгарь» (Астрахань) — 0:0, «Чайка» (Песчанокопское) — «Легион-Динамо» (Мэхъэчкъалэ) — 4:2, «Дружба» (Мейкъуапэ) — «Спартак-Владикавказ» (Владикавказ) — 3:0.
КъыкIэлъыкIуэ джэгугъуэр «Спартак-Налшыкым» фокIадэм и 9-м иригъэкIуэкIынущ. А махуэм ди щIалэхэр Астрахань къалэм «Волгарь»-м щыIущIэнущ.
Жыласэ Заурбэч.
